Document ID: 32006R2011

NEUVOSTON ASETUS (EY) N:o 2011/2006,
annettu 19 päivänä joulukuuta 2006,
yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä annetun asetuksen (EY) N:o 1782/2003, sokerialan yhteisestä markkinajärjestelystä annetun asetuksen (EY) N:o 318/2006 ja yhteisön sokerialan väliaikaisesta rakenneuudistusjärjestelmästä annetun asetuksen (EY) N:o 320/2006 muuttamisesta Bulgarian ja Romanian Euroopan unioniin liittymisen vuoksi
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon Bulgarian ja Romanian liittymissopimuksen ja erityisesti sen 4 artiklan 3 kohdan,
ottaa huomioon Bulgarian ja Romanian liittymisasiakirjan, jäljempänä ’vuoden 2005 liittymisasiakirja’, ja erityisesti sen 20 artiklan yhdessä liitteen IV ja 56 artiklan kanssa,
ottaa huomioon komission ehdotuksen,
ottaa huomioon Euroopan parlamentin lausunnon,
sekä katsoo seuraavaa:
(1)
Yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä 29 päivänä syyskuuta 2003 annetulla neuvoston asetuksella (EY) N:o 1782/2003 (1) on muutettu muun muassa siementuen enimmäismääriä vuonna 2004 tapahtuneen laajentumisen johdosta, ja sillä on otettu käyttöön viljelijöiden suoran tuen järjestelmiä sokerialalla. Sokerialan yhteisestä markkinajärjestelystä 20 päivänä helmikuuta 2006 annetulla neuvoston asetuksella (EY) N:o 318/2006 (2) on otettu käyttöön sokerialan yhteistä markkinajärjestelyä koskevat yhteiset säännöt markkinointivuodesta 2006/2007 alkaen. Asetuksella (EY) N:o 320/2006 (3) on otettu käyttöön yhteisön sokerialan väliaikainen rakenneuudistusjärjestelmä.
(2)
Mainittuja yleisiä sääntöjä ja toimenpiteitä olisi mukautettava, jotta ne voidaan panna täytäntöön Bulgariassa ja Romaniassa siitä päivästä alkaen, jos ne liittyvät Euroopan unioniin.
(3)
Jotta Bulgaria ja Romania voisivat hyötyä asetuksessa (EY) N:o 1782/2003 säädetyistä sokerialan tukitoimenpiteistä, Bulgarian ja Romanian kansallisia enimmäismääriä olisi muutettava tuen lisämäärä huomioon ottaen. Jotta Bulgaria ja Romania voisivat myöntää sokerialan suoria tukia erillisenä sokeritukena, on tarpeen muuttaa sokerin kansallisia enimmäisviitemääriä. Jotta Bulgariassa ja Romaniassa voidaan soveltaa erillistä sokeritukea koskevia säännöksiä, täytäntöönpanoa koskevia määräaikoja olisi muutettava sen mukaisesti.
(4)
Jotta Bulgaria ja Romania voivat sisällyttää siementuen tukijärjestelmiin, joista säädetään asetuksessa (EY) N:o 1782/2003, Bulgaria ja Romania olisi lisättävä niiden maiden luetteloon, joihin tätä toimenpidettä sovelletaan.
(5)
Asetusta (EY) N:o 1782/2003 muutetaan sekä vuoden 2005 liittymisasiakirjalla että tällä asetuksella, ja näiden muutosten olisi tultava voimaan samana päivänä. Oikeusvarmuuden saavuttamiseksi olisi säädettävä tarkemmin siitä, missä järjestyksessä näitä muutoksia sovelletaan.
(6)
Jotta Bulgariaan ja Romaniaan voidaan soveltaa asetuksessa (EY) N:o 318/2006 säädettyä sokerin, isoglukoosin ja inuliinisiirapin tuotantokiintiöjärjestelmää sekä puhdistettavaksi tarkoitetun sokerin perinteistä hankintatarvetta koskevaa järjestelmää, molemmat maat olisi lisättävä niiden maiden luetteloon, jotka voivat hyötyä näistä toimenpiteistä. Mainittuun asetukseen olisi myös tehtävä lisää mukautuksia Bulgarian ja Romanian erityistilanteen huomioon ottamiseksi.
(7)
Jotta Bulgarian ja Romanian toimijat voisivat osallistua asetuksessa (EY) N:o 320/2006 säädettyyn rakenneuudistusjärjestelmään, mainittua asetusta on tarpeen mukauttaa.
(8)
Asetukset (EY) N:o 1782/2003, (EY) N:o 318/2006 ja (EY) N:o 320/2006 olisi siten muutettava tämän mukaisesti,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 1782/2003, sellaisena kuin se on muutettuna muun ohessa vuoden 2005 liittymisasiakirjalla, seuraavasti:
1)
Lisätään 71 c artiklan ensimmäisen kohdan jälkeen kohta seuraavasti:
”Bulgarian ja Romanian osalta 143 a artiklassa säädettyä tukien lisäystä koskevaa aikataulua sovelletaan sokeriin ja juurisikuriin.”
2)
Muutetaan 143 b a artikla seuraavasti:
a)
Korvataan 1 kohdassa sen ensimmäistä virkettä seuraava teksti seuraavasti:
”Tukea myönnetään suhteessa jäsenvaltioiden ennen 30 päivää huhtikuuta 2006 määrittämään viitekauteen, jonka muodostaa yksi tai useampi markkinointivuosista 2004/2005, 2005/2006 ja 2006/2007 ja joka voi olla eri kunkin tuotteen osalta, ja objektiivisin ja syrjimättömin perustein, kuten:
-
asetuksen (EY) N:o 1260/2001 19 artiklan tai asetuksen (EY) N:o 318/2006 6 artiklan mukaisesti tehtyjen toimitussopimusten kattamat sokerijuurikas-, sokeriruoko- ja juurisikurimäärät,
-
asetuksen (EY) N:o 1260/2001 tai asetuksen (EY) N:o 318/2006 mukaisesti tuotetut sokeri- tai inuliinisiirappimäärät,
-
niiden hehtaarien keskimääräinen määrä, joilla on viljelty sokerin taikka inuliinisiirapin tuottamiseksi käytettyä sokerijuurikasta, sokeriruokoa tai juurisikuria, joista viljelijä on tehnyt asetuksen (EY) N:o 1260/2001 19 artiklan tai asetuksen (EY) N:o 318/2006 6 artiklan mukaisesti toimitussopimukset.
Niiden viljelijöiden osalta, joita koskee asetuksen (EY) N:o 320/2006 3 artiklassa tarkoitettu kiintiöistä luopuminen markkinointivuonna 2006/2007 ja joiden osalta viitekauteen kuuluu markkinointivuosi 2006/2007, tämä markkinointivuosi korvataan markkinointivuodella 2005/2006.
Bulgarian ja Romanian osalta:
a)
ensimmäisessä alakohdassa tarkoitettu päivämäärä 30 päivä huhtikuuta 2006 korvataan 15 päivällä helmikuuta 2007;
b)
erillistä sokeritukea voidaan myöntää vuosille 2007-2011;
c)
ensimmäisessä alakohdassa tarkoitetun viitekauden, joka voi olla eri kunkin tuotteen osalta, voi muodostaa yksi tai useampi markkinointivuosista 2004/2005, 2005/2006, 2006/2007 tai 2007/2008;
d)
niiden viljelijöiden osalta, joita koskee asetuksen (EY) N:o 320/2006 3 artiklassa tarkoitettu kiintiöistä luopuminen markkinointivuonna 2007/2008 ja joiden osalta viitekauteen kuuluu markkinointivuosi 2007/2008, tämä markkinointivuosi korvataan markkinointivuodella 2006/2007.”
b)
Lisätään 3 kohdan jälkeen kohta seuraavasti:
”3a. Bulgarian ja Romanian osalta 3 kohdassa tarkoitettu päivämäärä 31 päivä maaliskuuta 2006 korvataan vuoden 2007 osalta 15 päivällä helmikuuta 2007.”
3)
Muutetaan liitteet VII, VIII a ja XI a tämän asetuksen liitteen I mukaisesti.
2 artikla
Muutetaan asetus (EY) N:o 318/2006 seuraavasti:
1)
Lisätään 7 artiklan 2 kohtaan alakohta seuraavasti:
”Tätä kohtaa sovellettaessa Bulgarian ja Romanian osalta kyseinen markkinointivuosi on markkinointivuosi 2006/2007.”
2)
Korvataan 9 artiklan 1 kohta seuraavasti:
”1. Liitteessä III vahvistettuun isoglukoosin kokonaiskiintiöön lisätään 100 000 tonnin isoglukoosikiintiö markkinointivuonna 2006/2007. Markkinointivuosina 2007/2008 ja 2008/2009 edellisen markkinointivuoden kiintiöön lisätään isoglukoosin lisäkiintiö, jonka suuruus on 100 000 tonnia. Tämä lisäys ei koske Bulgariaa eikä Romaniaa.
Markkinointivuosina 2007/2008 ja 2008/2009 edellisen markkinointivuoden kiintiöön lisätään isoglukoosin lisäkiintiö, jonka suuruus on Bulgarian osalta 11 045 tonnia ja Romanian osalta 1 966 tonnia.
Jäsenvaltion on myönnettävä lisäkiintiöt yrityksille suhteessa isoglukoosikiintiöön, joka niille on myönnetty 7 artiklan 2 kohdan mukaisesti.”
3)
Korvataan 29 artiklan 1 kohta seuraavasti:
”1. Sen estämättä, mitä 19 artiklan 1 kohdassa säädetään, puhdistettavaksi tarkoitetun sokerin perinteiseksi hankintatarpeeksi yhteisössä vahvistetaan markkinointivuotta kohden 2 324 735 tonnia valkoisena sokerina ilmaistuna.
Perinteinen hankintatarve jakautuu markkinointivuosina 2006/2007, 2007/2008 ja 2008/2009 seuraavasti:
-
Bulgaria: 198 748 tonnia,
-
Ranska: 296 627 tonnia,
-
Portugali: 291 633 tonnia,
-
Romania: 329 636 tonnia,
-
Slovenia: 19 585 tonnia,
-
Suomi: 59 925 tonnia,
-
Yhdistynyt kuningaskunta: 1 128 581 tonnia.”
4)
Korvataan liite III tämän asetuksen liitteessä II olevalla tekstillä.
3 artikla
Korvataan asetuksen (EY) N:o 320/2006 3 artiklan 1 kohdan ensimmäisen alakohdan johdantokappale seuraavasti:
”Kaikki sokeria, isoglukoosia tai inuliinisiirappia tuottavat yritykset, joille on myönnetty kiintiö viimeistään 1 päivänä heinäkuuta 2006 tai Bulgarian ja Romanian osalta 31 päivänä tammikuuta 2007, ovat oikeutettuja rakenneuudistustukeen, jota maksetaan sellaista kiintiötonnia kohden, josta on luovuttu, edellyttäen, että markkinointivuonna 2006/2007, 2007/2008, 2008/2009 tai 2009/2010 yritys:”.
4 artikla
Tämä asetus tulee voimaan 1 päivänä tammikuuta 2007 edellyttäen, että Bulgarian ja Romanian liittymissopimus tulee voimaan.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä joulukuuta 2006.

Labels: 17
5
6
18
15